## El Consell col·labora amb la Universitat Jaume I i la Universitat de València per a la realització de pràctiques formatives dels seus estudiants

*** Les pràctiques es realitzaran en les dependències de la Vicepresidència Primera i Conselleria de Servicis Socials, Igualtat i Vivenda, en l’IVAJ i en l’IVASS
* L’objectiu és afavorir l’adquisició de competències per a l’exercici d’activitats professionals, facilitar la seua ocupabilitat i fomentar la seua capacitat de mamprenedoria**

El Consell ha aprovat dos convenis de col·laboració per a la realització de pràctiques formatives per part de l’alumnat de la Universitat Jaume I i la Universitat de València en les dependències de la Vicepresidència Primera i Conselleria de Servicis Socials, Igualtat i Vivenda i en les entitats i centres que depenen d’esta, com l’Institut Valencià de la Joventut (IVAJ) i l’Institut Valencià de Servicis Socials (IVASS).

Estos convenis establixen un programa de cooperació educativa, a través del qual els estudiants matriculats en ensenyances oficials de grau o en un títol de màster universitari, poden complementar la seua formació amb pràctiques externes curriculars per a la consecució dels treballs de fi de grau (TFG) i de fi de màster (TFM).

L’objectiu és contribuir a la formació pràctica de les persones estudiants universitàries, participant en la seua formació integral per a permetre’ls aplicar i complementar els coneixements adquirits en la seua formació acadèmica, a fi d’afavorir l’adquisició de competències per a l’exercici d’activitats professionals, facilitar la seua ocupabilitat i fomentar la seua capacitat de mamprenedoria.

El projecte formatiu inclourà aprenentatge en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, joventut, dona, persones migrants, cooperació al desenrotllament, voluntariat social i vivenda.

Fecha: 22/04/2025